પછી તો મારું આ ખરીદી અભિયાન પૂરજોશમાં ચાલ્યું. ઘર-વપરાશની ચીજવસ્તુ, ખાવાપીવાની સામગ્રી, ચાદર-ટુવાલ, લગભગ બધું જ ઘર બેઠાં ખરીદાવા માંડ્યું. મારે બારણે આવેલું કોઈ કાંઈ ને કાંઈ વેચ્યા વિના પાછું ન જાય. તેમાં પછી ક્યારેક ન જોઈતી વસ્તુયે ખરીદાઈ જાય કે બબ્બે, ત્રણ-ત્રણ વાર પણ ખરીદાઈ જાય. કેટલાક મને છેતરીયે જાય. મહિનાનું બજેટ પંદર દિવસમાં ખલાસ થઈ જવા માંડ્યું. પતિદેવ નારાજ. તેમાં એક દિવસ એમને ખાસ કામ માટે પૈસા જોઈતા હતા, પણ હું તો મહિનાનો પગાર વાપરી ચૂકી હતી. એ ભારે ગુસ્સે થયા, ‘આ બધો નકામો સામાન ઘરમાં ખડકી દીધો છે.’